SL Uradni list Evropske unije C 344/4

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 344/05)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„TERNERA DE LOS PIRINEOS CATALANES“ / „VEDELLA DELS PIRINEUS CATALANS“ / „VEDELL DES PYRÉNÉES CATALANES“

EU št.: MULTI-PGI-0005-01042 – 23.04.2010

ZOP ( ) ZGO ( X )

1. Imena

„Ternera de los Pirineos Catalanes“ / „Vedella dels Pirineus Catalans“ / „Vedell des Pyrénées Catalanes“

2. Država članica ali tretja država

Španija

Francija

3. Opis kmetijskega proizvoda ali živila

3.1 Vrsta proizvoda

Skupina 1.1 Sveže meso (in klavnični izdelki)

3.2 Opis proizvoda, za katerega se uporablja ime iz točke 1

Teletina živali kmečke pirenejske rjave pasme, kmečkih pasem Aubrac ali Gasconne ali križancev med samicami teh pasem in samci pasem Charolais, Limousine ali Blonde d’Aquitaine.

Ekstenzivno rejena teleta prvih nekaj mesecev življenja ostanejo s svojimi materami. Zakoljejo jih, ko so stara od osem do dvanajst mesecev, njihov trup pa tehta najmanj 160 kg.

Meso se lahko prodaja v obliki celega trupa, polovic, četrti (zadnja četrt, sprednja četrt) ali kosov mesa (vključno z mletim mesom).

Primerni trupi po lestvici za razvrstitev trupov EUROP spadajo v kategorijo E, U ali R, razvrstitev njihovih profilov pa sega od „super konveksnih“ do „ravnih“ z od „izjemno“ do „dobro“ razvitimi mišicami.

Zamaščenost trupov je po lestvici EUROP ocenjena z 2–3–4, opazna je medmišična maščoba.

Meso je rožnate do živo rdeče barve. Maščoba je bele do smetanaste barve.

Vrednost pH trupov, izmerjena največ 24 ur po zakolu, mora biti nižja od 6.

3.3 Krma (samo za proizvode živalskega izvora) in surovine (samo za predelane proizvode)

Vsaj prve štiri mesece življenja se teleta prehranjujejo z materinim mlekom in svežo krmo.

Živali se po odstavitvi v obdobjih rasti in pitanja prehranjujejo s sušeno krmo in uravnoteženo mešanico mletih žit in stročnic.

3.4 Posebne faze proizvodnje, ki jih je treba izvajati na opredeljenem geografskem območju

Meso, zaščiteno z ZGO, je meso živali pasem, opredeljenih v točki 3.2, ki se skotijo, redijo in pitajo na geografskem območju, opredeljenem za to zaščiteno geografsko označbo.

Na opredeljenem geografskem območju morajo potekati naslednje faze proizvodnje mesa:

— skotitev,

— vzreja: ekstenzivna paša na pašnikih kmetije ali poletnih gorskih pašnikih vsaj prve štiri mesece življenja,

— odstavitev: od štirih mesecev naprej,

— rast in pitanje: objekti morajo biti zaprti ali polzaprti in vsaka žival mora imeti vsaj 3 m2 prostora ter prostor za počitek, ločen od območja krmljenja. V eni partiji je največ 20 živali.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Ni nujno, da se zakol in razsek opravita na opredeljenem geografskem območju.

Čas prevoza pred zakolom je omejen na tri ure, da so živali pod čim manjšim stresom in se s tem zagotovi kakovost končnega proizvoda.

Trupe je treba pustiti počivati vsaj šest dni, preden se dajo na prodaj javnosti.

3.6 Posebna pravila za označevanje proizvoda, za katerega se uporablja registrirano ime

Ime zaščitene geografske označbe „Ternera de los Pirineos Catalanes“, „Vedella dels Pirineus Catalans“ ali „Vedell des Pyrénées Catalanes“ mora biti opazno navedeno na etiketi skupaj s simbolom zaščitene geografske označbe EU in morebitnimi drugimi informacijami, ki se zahtevajo v skladu z veljavno zakonodajo.

Glede na jezikovne posebnosti območja se lahko za proizvod uporablja ime v katerem koli od treh jezikov, ki se uporabljajo na geografskem območju, opredeljenem za to zaščiteno geografsko označbo (v španščini, katalonščini ali francoščini).

4. Jedrnata opredelitev geografskega območja

Geografsko območje zaščitene geografske označbe, tj. Katalonski Pireneji, je kulturno in geografsko homogeno območje, čeprav upravno pripada dvema različnima državama.

V španskih Katalonskih Pirenejih:

geografsko območje vključuje vse občine v okrožjih Alta Ribagorça, Alt Urgell, Berguedà, Cerdanya, Garrotxa, Pallars Jussà, Pallars Sobirà, Solsonès, Ripollès in Val d’Aran ter občine v okrožjih Alt Empordà (Albanyà, Maçanet de Cabrenys in La Vajol), Bages (Aguilar de Segarra, Castellfollit del Boix, L’Estany, Moià, Mura, Sant Feliu Sasserra, Sant Mateu de Bages in Talamanca), Noguera (Àger, Alòs de Balaguer, Les Avellanes i Santa Linya, La Baronia de Rialb, Camarasa, Os de Balaguer in Vilanova de Meià), Osona (Alpens, Balenyà, El Brull, Centelles, Collsuspina, Espinelves, Folgueroles, Lluçà, Montesquiu, Muntanyola, Olost, Orís, Oristà, Perafita, Prats de Lluçanès, Rupit i Pruit, Sant Agustí de Lluçanès, Sant Bartomeu del Grau, Sant Boi de Lluçanès, Sant Julià de Vilatorta, Sant Martí d’Albars, Sant Martí de Centelles, Sant Pere de Torelló, Sant Quirze de Besora, Sant Sadurní d’Osormort, Sant Vicenç de Torelló, Santa Eulàlia de Riuprimer, Santa Maria de Besora, Santa Maria de Corcó, Seva, Sobremunt, Sora, Tavèrnoles, Tavertet, Tona, Vidrà, Viladrau in Vilanova de Sau) ter Pla de l’Estany (Sant Miquel de Campmajor).

V francoskih Katalonskih Pirenejih:

geografsko območje v departmaju Pyrénées-Orientales vključuje vse občine, ki so del kantonov Vinça, Sournia, Arles sur Tech, Prats de Mollo, Prades, Olette, Mont Louis in Saillagouse, ter nekatere občine v kantonih Perpignan (Perpignan), Millas (Corbère in Corbère les Cabanes), Thuir (Thuir, Castelnou, Camelas, Caixas, Sainte Colombe de la Commanderie, Fourques, Tordères, Llauro in Passa), Latour de France (Belesta in Caramany), Céret (Montauriol, Calmeilles, Oms, Taillet, Reynes, Céret, Vivès, Saint-Jean-Pla-de-Corts, Maureillas las Illas, Les Cluses, Le Perthus in l’Albère), Argelès (Montesquieu des Albères, Villelongue dels Monts, Laroque des Albères, Sorède in Argelès sur Mer) ter Saint Paul de Fenouillet (Vira, Fenouillet, Caudiès de Fenouillèdes, Prugnanes, Fosse in Saint Martin).

Geografsko območje v departmaju Aude vključuje občine, ki mejijo na departma Pyrénées-Orientales in ležijo na pirenejskem gorskem območju, in sicer občine, ki so del kantonov Axat, Belcaire, Mouthoumet in Quillan, ter nekatere občine v kantonih Couiza (Arques, Bugarach, Camps sur l’Agly, Cassaignes, Couiza, Coustaussa, Cubières sur Cinoble, Fourtou, Luc sur Aude, Missègre, Peyrolles, Rennes le Château, Rennes les Bains, Serres, Sougraigne, Terroles in Valmigère), Lagrasse (Mayronnes in Saint Martin des Puits), Limoux (Alet les Bains, Bouriège, Bourigeole, Castelreng, Festes et Saint André, La Bezole, Saint Couat du Razès in Véraza), Saint Hilaire (Belcastel et Buc, Caunette sur Lauquet, Clermont sur Lauquet, Greffeil, Ladern sur Lauquet, Villardebelle in Villefloure) ter Tuchan (Cucugnan, Duilhac sous Peyrepertuse, Maisons, Montgaillard, Padern in Rouffiac des Corbières).

5. Povezava z geografskim območjem

Katalonski Pireneji imajo ugodne geografske značilnosti za ekstenzivno govedorejo. Zanje so značilni visoko- in nizkogorske steze ter pašniki z obsežnimi naravnimi pašnimi površinami, na katerih se lahko živali pasejo večino leta, dokler vremenske razmere ne postanejo težke. To območje je pod sredozemskim vplivom (vlažno submediteransko podnebje), ki omogoča, da lahko živali preživijo več časa na poletnih pašnikih in gorskih travnikih.

Obilica vode in dobra izpostavljenost soncu spodbujata razvoj bogatega in značilnega rastlinstva (ki vključuje zlasti vrste Festuca pratensis, Festuca alpina, Poa pratensis, Dactylis glomerata, Sesleria caerulea, Bromus erectus in Arrhenatherum elatius), kar ustvarja odlična pašna območja za živino. To kmetom omogoča tudi, da na travnikih na srednjegorskih območjih posejejo mešanice trav in stročnic za živinsko krmo v obdobjih, ko visokogorski pašniki niso dostopni. Najpogostejši krmni posevki so detelja, ljuljka, lucerna, navadna turška detelja in bilnica.

Posebni značaj te zaščitene geografske označbe izhaja iz uporabljenih pasem (pirenejska rjava pasma ter pasmi Aubrac in Gasconne), ki so prilagojene temu okolju in se redijo na prostem. To so kmečke pasme, značilne za to območje, ki imajo dobre lastnosti za tradicionalne metode kmetovanja na gorskih območjih, ker lahko prenašajo skrajne vremenske razmere in za preživetje potrebujejo malo hrane, saj lahko uporabljajo zaloge, ki jih nakopičijo v obdobjih, ko je hrane na pretek (sezonska paša), ter so zelo dobro prilagojene podnebju in reliefu ozemlja.

Meso ima zaradi prehrane telet, ki je povezana s tem sistemom reje, značilno barvo in mehkost, trupi pa imajo značilno mesnatost in medmišično maščobo. Teleta dobro rastejo tudi zaradi materinega mleka, ki je vir velikih količin kalcija. To spodbuja dober razvoj kosti, ki prispeva k dobri mesnatosti trupa telet. Krmljenje živine s sušeno krmo in uravnoteženo mešanico mletih žit in stročnic v obdobju pitanja pa še dodatno prispeva k dobremu razvoju in mesnatosti trupa.

Poljedelstvo in živinoreja sta skozi stoletja postala glavna vira preživljanja prebivalcev Katalonskih Pirenejev. Na tem območju se je govedo redilo že v srednjem veku, vendar je govedoreja šele sredi 19. stoletja prevladala nad ovčerejo, za kar je bila odločilna izgradnja namakalnih kanalov. Ti so omogočili širitev krmnih površin in posledično povečanje čred goveda. Zgodovino Katalonskih Pirenejev so od začetka 20. stoletja neizogibno zaznamovali postopno odseljevanje prebivalstva, zaporedni valovi opuščanja poljedelstva in živinoreje ter spremembe gospodarske dejavnosti. Število ovac se je v obdobju 1933–1947 zmanjšalo za polovico (zaradi vojne, zapuščanja podeželja in delovne intenzivnosti ovčereje). Kot posledica tega je po drugi svetovni vojni postopno prevladala proizvodnja govedine.

V preteklosti so imele majhne kmetije v Katalonskih Pirenejih le po nekaj glav živine (dve do pet živali). Ta se je uporabljala kot vprežna živina ali za domačo prehrano. Živali so se v poletnih mesecih odgnale na poletne pašnike skupaj s teleti, ki so se skotila spomladi. To je omogočilo ohranjanje krme na nižjih nadmorskih višinah, kmetje pa so imeli čas za druge sezonske dejavnosti na kmetiji. Kmetije so kljub povečanju še vedno majhne (na 80 % kmetij se vsako leto skoti manj kot 25 telet), živinorejci pa uporabljajo tradicionalne tehnike vzreje, katerih rezultat so visoko donosni trupi, ki jih cenijo mesarji, in barva mesa, ki jo visoko cenijo potrošniki.

Za Katalonske Pireneje so značilni številna praznovanja, sejmi in trgi, na katerih ima živinoreja pomembno vlogo, teleta, vzrejena na tem območju, pa so deležna velike pozornosti. Med temi dogodki so sejem Fira de Sant Ermengol de la Seu d’Urgell (katerega začetki segajo v 11. stoletje), sejmi v občinah Olette, Prats-de-Mollo in Vinça ter pohodi po gorskih pašnikih regionalnega naravnega parka Katalonskih Pirenejev. Velik pritok turistov na to območje prispeva k promoviranju odličnih lastnosti tega mesa, zaradi česar je meso v zadnjih desetletjih pridobilo velik sloves pri potrošnikih in strokovnjakih zunaj proizvodnega območja. Anketa, opravljena pred 15 leti, je pokazala, da je teletina s tega območja dobro znana in zelo cenjena, saj jo je poznalo 60 % katalonskih potrošnikov (in 16 % potrošnikov po vsej Španiji), 45 % pa jih je izjavilo, da je govedina s tega geografskega območja najboljša.

Zaradi vsega tega se je o tem mesu poročalo v različnih publikacijah, kot so Cuina amb denominació d’origen (Coessetània Edicions, 2014), Regió7 (članek v izdaji z dne 3. maja 2009) in Bondia Andorra (članek v izdaji z dne 7. aprila 2014), ter na naslednjih spletiščih: http://www.lleidatur.com, http://www.laseu.cat ali http://www.gastroteca.cat.

Ta zaščitena geografska označba, ki je povezana s tradicijo ter temelji na znanju in izkušnjah lokalnih živinorejcev, je javno prepoznavna, priznali pa so jo tudi ustrezni organi. Avtonomna vlada Katalonije (Generalitat de Catalunya) je leta 1994 odobrila označbo kakovosti (Denominación de Calidad) „Vedella dels Pirineus Catalans“ / „Ternera de los Pirineos Catalanes“ (Diari Oficial de la Generalitat de Catalunya št. 1999 z dne 18. januarja 1995) in jo leta 2006 vključila v popis proizvodov dežele (Inventario de Productos de la Tierra), v katerem so zbrani značilni in tradicionalni kmetijsko-živilski proizvodi Katalonije.

Skratka, težke življenjske razmere na teh gorskih območjih so dejansko neizpodbitne prednosti zaradi kakovostnega proizvoda, ki je tesno povezan s tem območjem. Kmečke pasme lahko dobro izkoristijo visoko- in nizkogorska območja, kar omogoča upravljanje naravnega okolja. Kmetje izkoriščajo svoje proizvode (ki so prepoznavni in slovijo med potrošniki in distributerji ter so zato tudi dražji), zaradi česar lahko ohranjajo sistem kmetovanja (kar koristi tudi preostalim členom verige), ostajajo na območjih, kjer je preživetje težko, ter ohranjajo podeželski način življenja v gorskih vaseh.

Sklic na objavo specifikacije proizvoda

(drugi pododstavek člena 6(1) te uredbe)

http://www.gencat.cat/alimentacio/pliego-ternera-pirineos-catalanes

https://www.inao.gouv.fr/fichier/CDC-Vedell-des-Pyreenes-Catalanes-FR-24-03-2015.pdf

(1) UL L 343, 14.12.2012, str. 1.